b'\n_START_ARTICLE_\nLatvijos TSR\n_START_SECTION_\nValstyb\xc4\x97s santvarka\n_START_PARAGRAPH_\nPirmoji Latvijos TSR Konstitucija buvo priimta 1940 m. Rusijos TFSR Konstitucijos pavyzd\xc5\xbeiu. Pagal konstitucij\xc4\x85 politin\xc4\x97s vald\xc5\xbeios strukt\xc5\xabros pagrindas buvo darbo \xc5\xbemoni\xc5\xb3 deputat\xc5\xb3 tarybos, kurios 1978 m. Konstitucijoje pervadintos Tautos deputat\xc5\xb3 tarybomis. Fakti\xc5\xa1kai politin\xc4\xaf valdym\xc4\x85 vykd\xc4\x97 vienintel\xc4\x97 (iki 1990 m.) leid\xc5\xbeiama partija \xe2\x80\x93 Latvijos komunist\xc5\xb3 partija \xe2\x80\x93 TSKP dalis._NEWLINE_Vykdom\xc4\x85j\xc4\x85 vald\xc5\xbei\xc4\x85 \xc4\xafgyvendino Ministr\xc5\xb3 taryba, jai priklausan\xc4\x8dios \xc4\xafstaigos ir teritorini\xc5\xb3 taryb\xc5\xb3 vykdomieji komitetai._NEWLINE_Fakti\xc5\xa1kai beveik visas Latvijos TSR suverenitetas buvo atiduotas TSRS institucijoms.\n_START_SECTION_\nSuformavimas ir inkorporacija \xc4\xaf TSRS sud\xc4\x97t\xc4\xaf\n_START_PARAGRAPH_\n1939 m. rugpj\xc5\xabt\xc4\xaf TSRS ir Vokietijai pasira\xc5\xa1ius Molotovo-Ribentropo pakt\xc4\x85 ir pasidalijus \xc4\xaftakos sferas Europoje, Latvija pateko \xc4\xaf soviet\xc5\xb3 \xc4\xaftakos sfer\xc4\x85. Prasid\xc4\x97jus Antrajam pasauliniam karui, Did\xc5\xbeiosios Britanijos ir Pranc\xc5\xabzijos parama Latvijos nepriklausomybei ma\xc5\xbe\xc4\x97jo ir lapkrit\xc4\xaf TSRS privert\xc4\x97 Latvij\xc4\x85 \xc4\xafsileisti Raudon\xc4\x85j\xc4\x85 armij\xc4\x85._NEWLINE_1940 m. bir\xc5\xbeel\xc4\xaf TSRS i\xc5\xa1k\xc4\x97l\xc4\x97 Latvijos Respublikai ultimatum\xc4\x85, reikalaudama \xc4\xafleisti \xc4\xaf \xc5\xa1al\xc4\xaf soviet\xc5\xb3 kariuomen\xc4\x97s papildom\xc4\x85 kontingent\xc4\x85 ir suformuoti TSRS lojali\xc4\x85 vyriausyb\xc4\x99. Latvijos autoritarinis vadovas Karlis Ulmanis bir\xc5\xbeelio 17 d. pakluso \xc5\xa1iems reikalavimams._NEWLINE_Buvo suformuota taip vadinama Liaudies vyriausyb\xc4\x97 vadovaujama Augusto Kirchen\xc5\xa1teino, kuri organizavo Saeimos rinkimus liepos 14-15 d. Rinkimuose buvo leid\xc5\xbeiama dalyvauti tik vienam s\xc4\x85ra\xc5\xa1ui kiekvienoje apygardoje \xe2\x80\x93 Darbo liaudies blokui, kuriam formaliai vadovavo i\xc5\xa1 pogrind\xc5\xbeio i\xc5\xa1\xc4\x97jusi Latvijos Komunist\xc5\xb3 partija, o fakti\xc5\xa1kai TSRS per savo ambasad\xc4\x85. 1940 m. liepos 21 d. naujai i\xc5\xa1rinkta Liaudies Saeima paskelb\xc4\x97 taryb\xc5\xb3 vald\xc5\xbeios atk\xc5\xabrim\xc4\x85 Latvijoje ir nusprend\xc4\x97 pra\xc5\xa1yti, kad TSRS priimt\xc5\xb3 Latvij\xc4\x85 \xc4\xaf savo sud\xc4\x97t\xc4\xaf.\n_START_SECTION_\n1940-1941 m.\n_START_PARAGRAPH_\n1940 m. rugpj\xc5\xab\xc4\x8dio 5 d. Latvijos TSR buvo priimta \xc4\xaf TSRS sud\xc4\x97t\xc4\xaf. Valstyb\xc4\x97je vyko smarkios permainos, ypa\xc4\x8d ekonomikoje. Miestuose vyko masin\xc4\x97 \xc4\xafmoni\xc5\xb3 ir nam\xc5\xb3 vald\xc5\xb3 nacionalizacija, kaimuose \xe2\x80\x93 agrarin\xc4\x97 reforma._NEWLINE_1941 m. bir\xc5\xbeelio viduryje apie 15 t\xc5\xabkstan\xc4\x8di\xc5\xb3 gyventoj\xc5\xb3 buvo neteis\xc4\x97tai deportuoti i\xc5\xa1 Latvijos \xc4\xaf TSRS rytines sritis.\n_START_SECTION_\n1941-1944 m.\n_START_PARAGRAPH_\n1941 m. bir\xc5\xbeel\xc4\xaf-liep\xc4\x85 Vokietijos kariuomen\xc4\x97 u\xc5\xbe\xc4\x97m\xc4\x97 Latvijos teritorij\xc4\x85. Latvijos TSR vadovyb\xc4\x97 iki 1944 m. dirbo Rusijoje, jos \xc5\xa1alininkai Latvijoje \xe2\x80\x93 pogrindyje ir partizan\xc5\xb3 gretose kovojo prie\xc5\xa1 Vokietijos vald\xc5\xbei\xc4\x85. 1944 m. liep\xc4\x85 \xe2\x80\x93 1945 m. gegu\xc5\xbe\xc4\x99, Raudonajai armijai \xc4\xafsiver\xc5\xbeus, Latvijoje buvo atkurta taryb\xc5\xb3 vald\xc5\xbeia.\n_START_SECTION_\n1944-1953 m.\n_START_PARAGRAPH_\n1944 m. didel\xc4\x97 dalis latvi\xc5\xb3 tautos \xe2\x80\x93 apie 200 000, nenor\xc4\x97dami gyventi komunistinio teroro s\xc4\x85lygomis, emigravo \xc4\xaf Vokietij\xc4\x85, o v\xc4\x97liau \xc4\xaf JAV, Kanad\xc4\x85, Piet\xc5\xb3 Amerik\xc4\x85, Australij\xc4\x85 ir kitas \xc5\xa1alis. Daugelis v\xc4\x97liau tapo \xc5\xbeinomais mokslininkais, gydytojais, menininkais ir kit\xc5\xb3 profesij\xc5\xb3 atstovais savo gyvenamose vietose. _NEWLINE_Latvijoje vyko masin\xc4\x97s deportacijos. 1949 m. \xc4\xaf Sibir\xc4\x85, Tolimuosius Rytus ir \xc5\xa0iaur\xc4\x99 buvo deportuoti daugiau nei 40 000 nekalt\xc5\xb3 \xc5\xbemoni\xc5\xb3.\n_START_SECTION_\n1953-1959 m.\n_START_PARAGRAPH_\n\xe2\x80\x9eAt\xc5\xa1ilimo\xe2\x80\x9c periodas, kuris prasid\xc4\x97jo po Stalino mirties, baig\xc4\x97si 1959 m. po \xe2\x80\x9enacionalkomunist\xc5\xb3\xe2\x80\x9c pralaim\xc4\x97jimo LKP CK plenume.'